[pic] | EUROOPAN YHTEISÖJEN KOMISSIO |

Bryssel 19.12.2007

KOM(2007) 826 lopullinen

KOMISSION TIEDONANTO NEUVOSTOLLE

neuvoston direktiivin 2003/96/EY 19 artiklan 1 kohdan mukaisesti (jäteöljyt)

1. JOHDANTO

Energiatuotteiden ja sähkön verotusta koskevan yhteisön kehyksen uudistamisesta annetun neuvoston direktiivin 2003/96/EY[1], jäljempänä ’energiaverodirektiivi’ tai ’direktiivi’, 19 artiklan 1 kohdassa säädetään, että neuvosto voi erityisistä politiikkaan liittyvistä syistä antaa yksimielisesti komission ehdotuksesta jäsenvaltioille luvan ottaa käyttöön muitakin verovapautuksia tai -alennuksia kuin mainitun direktiivin aiemmissa säännöksissä (erityisesti sen 5, 15 ja 17 artiklassa) säädetyt verovapautukset ja -alennukset.

Komission on tarkasteltava kaikkia jäsenvaltioiden esittämiä pyyntöjä. Sen jälkeen sen on joko esitettävä ehdotus neuvostolle tai ilmoitettava neuvostolle syyt siihen, miksi se ei ehdota toimenpiteen hyväksymistä.

Vuoden 2006 loppuun mennessä päättyviä energiaverodirektiivin mukaisia poikkeuksia koskevan laajan uudelleentarkastelun yhteydessä Italia, Irlanti, Itävalta, Portugali ja Yhdistynyt kuningaskunta pyysivät erityisesti lupaa poiketa vuodesta 2007 alkaen direktiivin vaatimuksista, jotka koskevat uudelleen polttoaineena joko välittömästi talteenoton tai jäteöljyjen kierrätysprosessin jälkeen käytettävää jäteöljyä. Verotuksen ja tulliliiton pääosasto vastaanotti asianomaiset pyynnöt[2].

Kaikkia asianomaisia jäsenvaltioita pyydettiin 19. joulukuuta 2006 päivätyllä kirjeellä tarkastelemaan pyyntöjään uudelleen ja toimittamaan siinä tapauksessa, että ne halusivat pitää pyyntönsä voimassa, suunniteltujen toimenpiteiden ympäristöhyötyjä koskevat perustelunsa. Irlanti, Italia, Itävalta, Portugali ja Yhdistynyt kuningaskunta toimittivat lisätietoja pyynnön perusteella[3]. Italia rajoitti pyyntönsä kohdetta huomattavasti 3. lokakuuta 2007[4].

Tämän tiedonannon tarkoituksena on ilmoittaa neuvostolle syyt siihen, miksi komissio ei ehdota pyydettyjen lupien myöntämistä.

2. TIIVISTELMÄ PYYNNÖSTÄ

2.1. Italian esittämä pyyntö

Italian viranomaisten esittämässä pyynnössä viitataan polttoaineena käytettävien kivennäisöljyjen verotukselliseen suosimiseen silloin, kun ne saadaan jäteöljyn uudistamisesta. Tällaista alkuperää oleviin kivennäisöljyihin sovelletaan vain 50 prosentin verokantaa.

Pyyntöä perustellaan ympäristöön ja talouteen liittyvillä syillä. Italian viranomaisten mukaan toimenpiteen tavoitteena on korvata kyseisten kivennäisöljyjen erityisestä tuotantoprosessista aiheutuvat lisäkustannukset, mukaan luettuina jäteöljyn keräämiskustannukset, uudistamiskustannukset ja sivutuotteiden jälkikäsittely (muun maussa rikinpoisto sivutuotteiden suuren rikkipitoisuuden vuoksi). Italian viranomaiset niin ikään korostavat toimenpiteen merkitystä Italian alueen vaihtelevasta pinnanmuodostuksesta johtuvien suurten keräämiskustannusten, asianomaisten yritysten tyypin (pieniä ja keskisuuria yrityksiä) ja käytössä olevan melko vanhan teknisen kaluston suhteen.

Italian viranomaiset painottavat, että toimenpide vastaa direktiivin 75/439/ETY[5] säännöksiä ja uudistamisen asettamista etusijalle koskevaa tavoitetta ja että se on tärkeä osa jäteöljyn keräämistä ja uudistamista kannustavaa yhdennettyä politiikkaa. Tässä yhteydessä Italian viranomaiset mainitsevat jäteöljyn erittäin suuret keräysasteet Italiassa.

Pyynnön mukaan poikkeuksen voimassaolon on tarkoitus päättyä 31. joulukuuta 2012.

2.2. Irlannin esittämä pyyntö

Irlanti haluaisi soveltaa verovapautta uudelleen polttoaineena joko välittömästi talteenoton tai jäteöljyjen kierrätysprosessin jälkeen käytettävään jäteöljyyn.

Toimenpiteen tavoitteena on alentaa polttoaineen talteenottoa koskevan vaihtoehdon tarjoamisesta aiheutuvia kustannuksia ja kannustaa tällä tavoin jäteöljyn keräämistä. Irlanti katsoo, että ilman verotuksellista suosimista toimijoille keräämisestä ja uusien vaatimusten noudattamisesta aiheutuvat kustannukset kasvavat. Lisäksi Irlannin viranomaiset painottavat, ettei jäteöljyn uudistaminen ole taloudellisesti kannattavaa eikä sitä voida pitää Irlannissa ympäristön kannalta järkevänä ratkaisuna, koska Irlannin markkinat ovat pienet ja se on maantieteellisesti erityksissä suuremmista jäsenvaltioista. Irlannin mukaan siellä tuotetut uudistetut perusöljyt olisi vietävä ulkomaiselle voiteluöljyn valmistajalle, koska Irlannissa ei ole yhtään tällaista laitosta. Ylimääräiset kuljetuskustannukset niin ikään vähentäisivät uudistamisen taloudellista elinkelpoisuutta ja lisäisivät jäteöljystä ympäristölle aiheutuvaa rasitusta.

Irlannin viranomaiset myös toteavat, että tällaisen politiikan, jolla tuetaan jäteöljyn talteenottoa käytettäväksi polttoaineena, etuna on vielä se, että Irlannin energiantuontitarve pienenee.

Irlanti niin ikään katsoo, että EY:n jätelainsäädännön[6] meneillään olevasta uudelleentarkastelusta johtuvan epävarmuuden vuoksi tässä vaiheessa on vielä liian aikaista muuttaa kansallisia käytäntöjä, jotka poikkeuksella aiemmin sallittiin.

Pyynnössä ei mainita, kuinka pitkäksi aikaa poikkeusta haetaan.

2.3. Itävallan esittämä pyyntö

Itävallan viranomaiset haluaisivat soveltaa verovapautta uudelleen polttoaineena joko välittömästi talteenoton tai jäteöljyjen kierrätysprosessin jälkeen käytettävään jäteöljyyn. Toimenpide on perusteltu ympäristöpoliittisista syistä. Sen tavoitteena on edistää jäteöljyn keräämistä. Itävallan viranomaisten mukaan lämmityksessä käytettävän jäteöljyn verotus lisäisi tällaisen jätteen laitonta hävitystä ympäristöön. Itävallan viranomaiset korostavat, että jäteöljyn lämpökäsittely mineralogisella prosessilla hyväksytyissä laitoksissa vaikuttaa ympäristöön erittäin vähän. Lisäksi jäteöljyn hävittämisestä kannetaan jo erityisveroa, minkä vuoksi valmistevero johtaisi Itävallan viranomaisten mukaan veron kantamiseen kahteen kertaan.

Itävallan viranomaiset myös painottavat, että EU:n jäteöljylainsäädäntöön tehdään parhaillaan merkittäviä muutoksia, minkä vuoksi tässä vaiheessa on vielä liian aikaista muuttaa kansallista kehystä.

Pyynnössä ei mainita, kuinka pitkäksi aikaa poikkeusta haetaan.

2.4. Portugalin esittämä pyyntö

Portugali haluaisi soveltaa verovapautta uudelleen polttoaineena joko välittömästi talteenoton tai jäteöljyjen kierrätysprosessin jälkeen käytettävään jäteöljyyn silloin, kun uudelleenkäytöstä kannetaan veroa.

Toimenpiteen tavoitteena on tukea kehittyvää teollisuudenalaa, joka ei vielä toimi vakaalla pohjalla. Tästä syystä toimenpiteellä pyritään luomaan sellaiset vero- ja talouspoliittiset edellytykset, joilla varmistetaan, että jäteöljyn keräämisestä, käsittelystä, uudistamisesta ja kierrätyksestä tulee taloudellisesti kannattavaa.

Portugalin viranomaisten mielestä aiemman poikkeuksen voimassaolon päättyminen ei kannusta tällaista toimintaa ja voi vaikuttaa haitallisesti ympäristöön.

Pyynnössä ehdotetaan, että poikkeusta sovellettaisiin 31. joulukuuta 2012 asti.

2.5. Yhdistyneen kuningaskunnan esittämä pyyntö

Yhdistynyt kuningaskunta haluaisi soveltaa verovapautta uudelleen polttoaineena joko välittömästi talteenoton tai jäteöljyjen kierrätysprosessin jälkeen käytettävään jäteöljyyn silloin, kun uudelleenkäytöstä kannetaan veroa.

Yhdistyneen kuningaskunnan mukaan siirtyminen tavanomaiseen verokohteluun ei synnyttäisi juurikaan hyötyä poikkeuksen voimassaolon päättymisestä aiheutuvien kustannusten ja muiden seurausten vuoksi.

Yhdistynyt kuningaskunta on huolissaan siitä, että sen jäteöljyn keräämiseen ja uudelleenkäyttöön tähtäävä politiikka voisi vaarantua, jos edullisempaa verokohtelua ei enää sovellettaisi. Yhdistyneen kuningaskunnan viranomaisten mukaan valmisteveron kantaminen poltossa käytettävistä jäteöljyistä voisi vaikuttaa jäteperäisten polttoaineiden kysyntään ja niiden markkinahintaan. Lisäksi Yhdistynyt kuningaskunta väittää, että myös teollisuudelle vaatimusten noudattamisesta aiheutuvat kustannukset kasvaisivat. Yhdistyneen kuningaskunnan mukaan kerääjien olisi kannattavuutensa säilyttääkseen kannettava maksu jäteöljyn keräämisestä, minkä vuoksi tällaisten tuotteiden laiton hävittäminen lisääntyisi ja vaikuttaisi negatiivisesti keräysasteeseen ja ympäristöön.

Lisäksi Yhdistynyt kuningaskunta korostaa, että erityisesti pienten jäteöljyn polttajien hallinto- ja keräämiskustannukset nousisivat poikkeuksen voimassaolon päättymisen vuoksi.

Yhdistyneen kuningaskunnan mukaan jäteperäisten polttoaineiden veron laskeminen olisi myös vaikeaa, koska huomioon olisi otettava niihin sisältyvät lisäaineet ja muut kivennäisöljyt, joista on jo kannettu valmisteveroa. Yhdistynyt kuningaskunta toteaa, että kaksinkertaisen verotuksen välttämiseksi olisi otettava käyttöön korvausjärjestelmä.

Lisäksi Yhdistynyt kuningaskunta on huolissaan siitä, kuinka jäteöljyn verokohtelun uudelleentarkastelu vaikuttaa aikana, jona jäteöljymarkkinoiden tulevaisuus on näinkin epävarma. Teollisuus on vasta sopeutumassa EY:n jätteenpolttodirektiiviin[7], ja EY:n jätelainsäädännön meneillään oleva uudelleentarkastelu voi vaikuttaa jäteöljyistä tehtäviin strategisiin päätöksiin.

Lopuksi Yhdistynyt kuningaskunta toteaa, ettei poikkeus vaikuta olennaisesti sisämarkkinoiden toimintaan.

Pyynnössä ehdotetaan, että poikkeusta sovellettaisiin 31. joulukuuta 2011 asti.

3. PYYNTÖJEN TAUSTA

Energiaverodirektiivin 2 artiklan 1 kohdan b alakohdan mukaan jäteöljyillä (ja muilla kivennäisöljyillä) tarkoitetaan direktiivissä ”energiatuotteita”, minkä vuoksi niistä kannetaan veroa, kun niitä käytetään moottori- tai lämmityspolttoaineena. Tämä periaate otettiin alun perin käyttöön kivennäisöljydirektiivillä[8] vuonna 1993. Sen jälkeen monille jäsenvaltioille on kuitenkin annettu lupa poiketa tästä yleissäännöstä ja vapauttaa valmisteverosta jäteöljyt, jotka käytetään uudelleen polttoaineena joko välittömästi talteenoton tai jäteöljyjen kierrätysprosessin jälkeen.

Poikkeusten voimassaoloaikaa pidennettiin viimeksi 31. joulukuuta 2006 asti. Tämä päivämäärä sisällytettiin myöhemmin energiaverodirektiiviin (18 artikla ja liite II).

Kesäkuussa 2006 antamassaan tiedonannossa Neuvoston direktiivin 2003/96/EY liitteissä II ja III esitettyjen vuoden 2006 lopussa päättyvien poikkeusten uudelleentarkastelu [9] (jäljempänä ’vuoden 2006 tiedonanto’) komissio totesi, että jäteöljyjen edullisempi verokohtelu olisi sen mielestä ristiriidassa yhteisön vero- ja ympäristöpolitiikan kanssa, koska siinä suosittaisiin jäteöljyjä muiden suoraan kilpailevien energiatuotteiden kustannuksella ja samalla yhtä yleistä käsittelytapaa toisen tavan kustannuksella.

Samassa yhteydessä komissio pyysi jäsenvaltioita esittämään asianmukaisesti perustellun pyynnön direktiivin 19 artiklan mukaisesti, jos ne katsoivat, että poikkeuksen jatkaminen oli edelleen tarpeen erityisistä politiikkaan liittyvistä syistä.

4. KOMISSION ARVIO

Ensiksi on todettava, että energiaverodirektiivin 19 artiklan mukainen lupa voi olla tarpeen energiatuotteiden tiettyjen käyttötarkoitusten verokohtelun kattamiseksi. Tällainen tarve voi kuitenkin syntyä ainoastaan mainitun direktiivin soveltamisalaan kuuluvien käyttötarkoitusten osalta eikä se koske direktiivin 2 artiklan 4 kohdan viimeisessä luetelmakohdassa määriteltyjä mineralogisia prosesseja. Näin ollen pyynnöt ovat aiheettomia siltä osin kuin Itävalta tai mikä tahansa muu jäsenvaltio viittaa tällaiseen käyttötarkoitukseen.

Siltä osin kuin pyynnöt koskevat jäteöljyn käyttöä energiaverodirektiivin soveltamisalaan kuuluvana lämmitys- tai moottoripolttoaineena, useimmat pyynnön esittäneiden jäsenvaltioiden perustelut vastaavat vuoden 2006 tiedonannossa jo käsiteltyjä perusteluja. Poikkeusta ei voida myöntää näiden perustelujen eikä pyynnön esittäneiden jäsenvaltioiden esille tuomien tarkempien perustelujen vuoksi. Tätä kuvataan yksityiskohtaisesti seuraavaksi.

Ensinnäkin komissio korostaa, ettei se voi hyväksyä perusteluja, joiden lähtökohtana ovat pelkästään vaikutukset, jotka liittyvät siirtymiseen poikkeuksen soveltamisesta tavanomaiseen veronkantoon; tällaisia vaikutuksia ovat esimerkiksi hallinnollinen taakka tai uusien vaatimusten noudattamisesta aiheutuvat kustannukset. Direktiivin 2003/96/EY yleissääntönä ei ole edullisen kohtelun myöntäminen lämmitys- tai moottoripolttoaineena käytettäville jäteöljyille verrattuna tällaisten polttoaineiden tavanomaiseen verotukseen. Päinvastoin jäteöljyn käyttöä koskevia poikkeuksia on tarkoituksella rajoitettu ajallisesti (direktiivin johdanto-osan 30 kappale ja liitteessä II oleva 18 artikla). Tämän vuoksi tässä kohdassa mainittujen perustelujen ei voida katsoa olevan energiaverodirektiivin 19 artiklassa tarkoitettuja erityisiä politiikkaan liittyviä syitä.

Toiseksi 19 artiklan 1 kohdan kolmannessa luetelmakohdassa tarkoitetut tavoitteet ja edut estävät tällaisen luvan myöntämisen.

Kuten edellä mainitaan, verotuksellista suosimista voidaan tarvittaessa perustella ympäristöpoliittisilla syillä . Komissio kuitenkin katsoo, ettei jäteöljyjen käyttöä polttoaineena voida tänä päivänä perustella tällä tavoin[10]. Ympäristön kannalta on tärkeää jäteöljyjen kerääminen kokonaisuudessaan ja niiden jälkikäsittely noudattaen asiaa koskevia sääntöjä, jotka esitetään yhteisön lainsäädännössä (ks. direktiivin 75/439/ETY 2 ja 3 artikla ja komission joulukuussa 2005[11] vahvistama ja neuvoston hyväksymä Jätteiden syntymisen ehkäisemistä ja kierrätystä koskeva teemakohtainen strategia [12]). Tämän perusteella muunlainen verokohtelu kuin yhdenmukainen verotus ei ole mahdollinen polttoaineena käytön suhteen. Energiaverodirektiivin mukaisen tavanomaisen verotuksen poistaminen tai lieventäminen ei pelkästään edistä asianmukaista keräämistä vaan myös estää polttoaineena käytön ympäristövaikutusten (täysimääräisen) huomioon ottamisen mainitussa direktiivissä säädettyjen perusteiden mukaisesti. Jäteöljyjen keräämiseen liittyvät mahdolliset ongelmat olisi pyrittävä ratkaisemaan mieluummin kohdennetuilla toimenpiteillä kuin polttoaineena käytöstä saatavilla erityisillä eduilla, jotka eivät vastaa energiaverodirektiivin yleistä linjaa. Riippumatta siitä, kuinka muuta kuin polttoaineena käyttöä (erityisesti voitelu- ja hydrauliöljyjä) verotetaan kansallisessa lainsäädännössä, polttoaineiden verotuksen poistaminen tai lieventäminen suosisi tällaista käyttöä aiheettomasti.

Samoista syistä ei voida väittää, että tällainen suosiminen parantaa EU:n tai jonkin jäsenvaltion toimitusvarmuutta. Jäteöljyjen käyttö niin polttamista kuin uudistamista varten säästää primaarienergian lähteitä (voitelu- ja hydrauliöljyjä tuotetaan muussa tapauksessa raakaöljystä).

Kansainvälisten markkinoiden ja reilun kilpailun kannalta katsottuna on todettava, että yksi päätavoitteista on varmistaa kilpailevien energiatuotteiden yhtäläinen kohtelu, jotta voidaan estää sisämarkkinoiden vääristymät. Tiettyjen energiatuotteiden verotuksellinen suosiminen sallitaan vain perustelluissa tapauksissa esimerkiksi ympäristönsuojeluun liittyvistä syistä (ks. edellä). Lisäksi komissio toteaa, että Yhdistyneen kuningaskunnan perustelu, jonka mukaan poikkeus ei vaikuta olennaisesti sisämarkkinoiden toimintaan, ei pidä paikkaansa vaan vaikutus on pikemminkin erittäin todennäköinen. Yhdistyneen kuningaskunnan myöntämät verohelpotukset voivat itse asiassa houkutella keinotekoista kauppaa sellaisten jäsenvaltioiden vahingoksi, joiden uudistamiskapasiteetti on kehittyneempi. Esimerkki tällä alalla käytävästä kaupasta löytyy yhteisön jätelainsäädännön täytäntöönpanosta annettuun uusimpaan kertomukseen liitetystä selvityksestä[13].

Pyynnön esittäneiden jäsenvaltioiden esittämiä erityisiä perusteluja on tarkasteltava tässä yhteydessä.

Komissio ei voi hyväksyä joidenkin jäsenvaltioiden esittämää perustelua, jonka mukaan polttoaineena käytettävän jäteöljyn vapauttaminen verosta edistää jäteöljyn keräämistä, koska sen käytöstä saatavat tulot kasvavat. Komission käytettävissä olevien tietojen perusteella ei ole mahdollista päätellä, että jonkin jäsenvaltion alhaisen keräysasteen ja polttoaineena käytettävistä jäteöljyistä kannettavan valmisteveron välillä olisi jokin yhteys. Näyttää siltä, että suuret keräysasteet riippuvat keräämisen edellytyksistä.

Irlannin markkinoiden pientä kokoa ja sen maantieteellistä eristyneisyyttä suuremmista jäsenvaltioista koskevan Irlannin perustelun osalta on todettava, että tämä saattaa vaikuttaa keräämiskustannuksiin muttei liity talteen otettujen jäteöljyjen loppukäyttöön.

Yhdistyneen kuningaskunnan esille tuomista vaikeuksista, jotka liittyvät erityisesti jäteöljyistä jo kannetun yhdenmukaistetun veron vähentämiseen, komissio toteaa, ettei tämäkään seikka vaikuta analyysiin. Moottoripolttoaineen ja voiteluöljyn polttaminen johtaa aina jäteöljyjen kontaminatioon. Tästä huolimatta jäteöljyjen hintaan sisältyvä valmistevero on erittäin pieni. Lisäksi komission on hylättävä Itävallan esittämät perusteet, joissa viitataan sen kansalliseen jäteveroon. Asiaa koskevilla kansallisilla verosäännöillä ei voida perustella poikkeamista energiatuotteita koskevasta yhdenmukaisesta verotuksesta.

Komissio ei voi myöskään hyväksyä Yhdistyneen kuningaskunnan ja Irlannin perustetta, joka liittyy EY:n jätelainsäädännön uudelleentarkasteluun ja siihen, kuinka se voi vaikuttaa jäteöljystä tehtäviin strategisiin päätöksiin. Jäteöljyjen polttamisen erityistä suosimista ei mainita jäteöljyjen alalla sovellettavassa yhteisön lainsäädännössä[14] eikä alalla äskettäin tehdyssä komission ehdotuksessa[15].

Myöskään Italian aikomus tukea epäsuorasti uudistamisteollisuutta suosimalla verotuksellisesti kierrätettyjä polttoaineita, jotka tuotetaan uudistamisen sivutuotteina, ei vaikuta analyysiin. Uudistamislaitokset toimivat itse asiassa joustavasti ja voivat mukauttaa tuotantoaan markkinoiden tarpeiden perusteella. Sivutuotetta koskeva kannustin voi lisätä tislattujen polttoaineiden määrää perusöljyn kustannuksella. Tästä syystä toimenpide kannustaa polttoaineiden tuotantoa, minkä vuoksi se menee pidemmälle kuin on tarpeen jäteöljyjen perusöljyksi uudistamisen edistämiseksi.

5. PÄÄTELMÄ

Siinä määrin kuin pyynnöt koskevat energiaverodirektiivin soveltamisalaan kuuluvia käyttötarkoituksia, komissio on tarkastellut asianomaisten jäsenvaltioiden esittämiä perusteluja ja varsinkin ympäristönäkökohtiin tukeutuvia perusteluja. Komissio toteaa, ettei niillä voida perustella energiaverodirektiivin yleisistä säännöksistä haettuja poikkeuksia mainitun direktiivin 19 artiklassa säädettyjen perusteiden mukaisesti.

Tästä syystä komissio toteaa, että siinä määrin kuin pyynnöt koskevat direktiivin 2003/96/EY soveltamisalaan kuuluvia käyttötarkoituksia, mainitun direktiivin 19 artiklassa säädetyt edellytykset eivät täyty. Näin ollen komissio ei ehdota haettujen lupien myöntämistä .

[1] Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta (EUVL L 283, 31.10.2003, s. 51), direktiivi sellaisena kuin se on viimeksi muutettuna direktiiveillä 2004/74/EY ja 2004/75/EY (EUVL L 157, 30.4.2004, s. 87 ja 100).

[2] Kirjeet kirjattiin vastaanotetuiksi 18. syyskuuta 2006 (Itävalta), 16. lokakuuta 2006 (Yhdistynyt kuningaskunta ja Portugali), 17. lokakuuta 2006 (Italia) ja14. joulukuuta 2006 (Irlanti).

[3] 14. maaliskuuta 2007 (Irlanti), 3. toukokuuta ja 29. toukokuuta 2007 (Italia), 27. kesäkuuta 2007 (Itävalta), 2. huhtikuuta 2007 (Portugali) ja 24. tammikuuta ja 22. kesäkuuta 2007 (Yhdistynyt kuningaskunta).

[4] Verotuksen ja tulliliiton pääosasto kirjasi muutoksen vastaanotetuksi 5. lokakuuta 2007.

[5] Neuvoston direktiivi 75/439/ETY, annettu 16 päivänä kesäkuuta 1975, jäteöljyhuollosta (EYVL L 194, s. 23), sellaisena kuin se on muutettuna.

[6] Ks. komission ehdotus Euroopan parlamentin ja neuvoston direktiiviksi jätteistä (KOM(2005) 667 lopullinen, 21.12.2005).

[7] Euroopan parlamentin ja neuvoston direktiivi 2000/76/EY, annettu 4 päivänä joulukuuta 2000, jätteenpoltosta (EYVL L 332, 28.12.2000, s. 91).

[8] Neuvoston direktiivi 92/81/ETY, annettu 19 päivänä lokakuuta 1992, kivennäisöljyjen valmisteverojen rakenteiden yhdenmukaistamisesta (EYVL L 316, 31.10.1992). Tämä direktiivi ja kivennäisöljyjen valmisteverojen määrien lähentämisestä 19 päivänä lokakuuta 1992 annettu neuvoston direktiivi 92/82/EY kumottiin 31. joulukuuta 2003 neuvoston direktiivillä 2003/96/EY.

[9] Neuvoston direktiivin 2003/96/EY liitteissä II ja III esitettyjen vuoden 2006 lopussa päättyvien poikkeusten uudelleentarkastelu (KOM(2006) 342, 30.6.2006).

[10] Komissio muistuttaa, että se ehdotti jo vuonna 2000 jäteöljyjä koskevien poikkeusten kumoamista, koska ne olivat ristiriidassa yhteisön ympäristöpolitiikan kanssa (KOM(2000) 678, 15.11.2000).

[11] KOM(2005) 666, 21.12.2005.

[12] Neuvoston päätelmät kesäkuun 27 pnä 2006 (10876/1/06 REV1).

[13] SEK(2006) 972, 19.7.2006, erityisesti s. 68–70 ja 75.

[14] Ks. edellä oleva alaviite 5.

[15] Ks. edellä oleva alaviite 6.